b'\n_START_ARTICLE_\nJo Gwang-jo\n_START_SECTION_\nVia\xc8\x9ba\n_START_PARAGRAPH_\nJo Gwang-jo era fiul lui Jo Wongang (\xec\xa1\xb0\xec\x9b\x90\xea\xb0\x95, \xe8\xb5\xb5\xe5\x85\x83\xe7\xba\xb2) din clanul Hanyang Jo (\xed\x95\x9c\xec\x96\x91 \xec\xa1\xb0\xec\x94\xa8, \xe6\xb1\x89\xe9\x98\xb3 \xe8\xb5\xb5\xe6\xb0\x8f). El a studiat neo-confucianismul cu maestrul Kim Gwoeng-pil care fusese discipolul lui Kim Jong-jik. Kim Jong-jik fusese exilat \xc3\xaen 1498 \xc3\xaen timpul primei persecu\xc8\x9bii a litera\xc8\x9bilor \xc8\x99i se afla \xc3\xaen exil. \xc3\x8en timpul celei de-a doua persecu\xc8\x9bie a litera\xc8\x9bilor din 1504, c\xc3\xa2nd Kim Gwoeng-pil a fost executat prin otr\xc4\x83vire, Jo Gwang-jo a fost exilat din cauza faptului c\xc4\x83 era discipolul lui Kim Gwoeng-pil._NEWLINE_La acea vreme, politica din Joseon era marcat\xc4\x83 \xc3\xaen primul r\xc3\xa2nd de luptele pentru putere dintre dou\xc4\x83 fac\xc8\x9biuni de aristocra\xc8\x9bi yangban: fac\xc8\x9biunea Hungu (format\xc4\x83 din nobilii la putere care erau \xc3\xaen general conservatori) \xc8\x99i fac\xc8\x9biunea Sarim (fac\xc8\x9biune nou-ap\xc4\x83rut\xc4\x83 format\xc4\x83 din c\xc4\x83rturari numi\xc8\x9bi seonbi care apar\xc8\x9bineau \xc8\x99colilor neo-confucianiste ale lui Kim Jong-jik \xc8\x99i altor g\xc3\xa2nditori). Fac\xc8\x9biunea Sarim intrase \xc3\xaen politica de la curte \xc3\xaen timpul regelui Seongjong dar a suferit dou\xc4\x83 persecu\xc8\x9bii s\xc3\xa2ngeroase \xc3\xaen timpul succesorului s\xc4\x83u, regele\xc2\xa0Yeonsangun. Yeonsangun a fost detronat \xc3\xaen 1506 printr-o lovitur\xc4\x83 de stat condus\xc4\x83 de liderii fac\xc8\x9biunii Hungu. Jungjong a fost \xc3\xaencoronat ca al unsprezecelea rege din Dinastia Joseon.'